Kim Edberg Andersen (DD), 2025-03-13:
Tak for det, formand.
Det er altid rart at komme efter Venstre, for man bliver simpelt hen så motiveret til at fortælle, hvad man gjorde i fortiden.
Jeg tænker, at Venstres ordfører er en driftig mand, for i 1993 startede han sin virksomhed.
I 1993 var jeg mellem 19 og 20 år og var lige startet som bartender i Jomfru Ane Gade, og der bliver jeg bare nødt til at sige, at der var jeg meget langt fra at have tanker om, at det vigtigste var at blive selvstændig.
Det var først senere i 1990'erne, at det ligesom var top of my mind.
Det tror jeg er et godkendt dansk udtryk.
Når det så er sagt, er det jo en aftale.
Men jeg vil lige sige en anden ting, og det var det der med, at det er specielt vigtigt for kvinder, at de kan få dagpenge.
Selvfølgelig underbygger tallene, at det er specielt vigtigt for de kvindelige selvstændige, at de kan få lov til at bryde barslen, og det er det, vi snakker om, for ellers tænkte jeg, at der ikke er meget ligestilling i det, hvis det her kun er for kvinder.
Det er for alle selvstændige.
Så er det bare helt gemen gammeldags sund fornuft og burde være indført for årtier siden, men der har jo været en modstand tidligere herinde, fordi de her selvstændige var blevet talt op til at være nogen, der altid havde rigeligt med ressourcer og bare kunne få nogle andre til det.
Men virkeligheden er jo, at de små selvstændige især har behov for lige at kunne gå ind og måske kigge hurtigt på et regnskab, måske lige gelejde en enkelt ansat videre i hans dagligdag.
Det kunne man ikke tidligere, for så brød man faktisk reglerne, og så stod man der.
Man havde simpelt hen problemer med at skulle vælge mellem barnet og virksomheden, og vi har set eksempler på, at nogle valgte det ene, mens andre valgte det andet.
Det her er bare givtigt og er sund fornuft og burde være blevet gjort for længe siden.
Som ordføreren for Venstre så også selv siger, er det jo ikke alle tidspunkter, man har en virksomhed på, hvor man faktisk får mere end dagpengene i indtægt.
Jeg kender rigtig, rigtig mange erhvervsdrivende, som er startet ud, og i en årrække er de som de fleste på den yderste venstrefløj blevet overrasket over, hvor lidt man kan leve for og så være en af pamperne, der var selvstændig.
Det er jo virkeligheden.
Det er mennesker, vi skal gøre så meget som muligt for, for det er jo mennesker, der tager store risici økonomisk og familiemæssigt, alt muligt, for at starte noget op, og ofte er det for en drøm.
Mange gange svigter den jo også, og så må man starte forfra.
Men nogle gange bliver det til Novo Nordisk, og det er så det, vi alle sammen håber på, altså at man starter en virksomhed, som dækker et hul i markedet, og som faktisk bliver så populær, at man kan ansætte andre mennesker og være med til at gøre Danmark rigere og bedre og stærkere.
Det er et problem, vi har fået som iværksættere.
Jeg kan bedst lide at give regeringen skylden, men det vil jeg så ikke gøre nu, for det er ikke kun regeringens skyld, ikke den siddende.
Men oppositionen kan altid sige, at så er det de tidligere regeringers skyld, og så er jeg i hvert fald dækket ind.
Virkeligheden er, at det her er et kæmpe skridt i den rigtige retning.
Og da jeg så også blev bekræftet i, at det ikke var statsstøtte, fordi det var så små beløb, så lad os da slå til.
Danmarksdemokraterne vil med stor glæde støtte det her forslag, og vi vil faktisk også gerne støtte rigtig mange andre forslag, som skulle komme, som gjorde det nemmere at være iværksætter i Danmark, og som ville få rigtig mange, vel især unge mennesker, til at turde at springe ud i det og lave en virksomhed, for virksomheder er i Danmark, især små og mellemstore, det, vi lever af, og det kræver, at der er nogle, der tør springe ud i det.
Det er sund fornuft, det er logisk, og det har jeg faktisk engang lovet ministeren at rose, hvis det nogen sinde kom dertil.
Og det er så anden gang nu, at ministeren er kommet med sådan noget, og hun fører 2-0 over de andre ministre i regeringen, for denne minister har faktisk gjort det to gange.
Så mangler vi bare lige, at de resterende 24 gør det samme, for så er vi oppe på 50, og så er det faktisk lige før, at det bliver en succes for den her regering.
Men vi er langt over halvvejs i regeringsperioden, det er sket to gange, så jeg er ikke så optimistisk.
Det her et godt lovforslag, og det støtter Danmarksdemokraterne.